ტიფანი დარვიში
ტიფანი რენე დარვიში (ინგლ. Tiffany Renee Darwish; დ. 2 ოქტომბერი, 1971, ნორვოლკი, კალიფორნია, აშშ) — ამერიკელი მომღერალი, სიმღერების ავტორი და მსახიობი. მან კარიერის დასაწყისში გამოუშვა Tommy James and the Shondells-ის სიმღერის, „I Think We're Alone Now“ ქავერი, რომელიც ორი კვირის განმავლობაში იყო ბილბორდის ცხელი ასეულის სათავეში. მუსიკოსმა მალევე გამოუშვა სინგლები „Could've Been" და „I Saw Him Standing There". „Could've Been" ბილბორდის ცხელ ასეულში პირველ ადგილზე გავიდა. 1998 წელს გამოვიდა მუსიკოსის რიგით მეორე ალბომი, Hold an Old Friend's Hand, რომელმაც გაყიდვებისთვის RIAA-ის პლატინის სერტიფიკატი მიიღო. 1990-იან წლებში მუსიკოსმა გამოუშვა ორი ახალი ალბომი: New Inside და Dreams Never Die, თუმცა ალბომებს კომერციული წარმატება არ ხვდათ წილად. ტიფანიმ 2000 წელს გამოუშვა კიდევ ერთი ალბომი, The Color of Silence. მიუხედავად იმისა, რომ ალბომმა კრიტიკოსების მოწონება დაიმსახურა, მან ვერ მიაღწია კომერციულ წარმატებას. ტიფანი მოხვდა Playboy-ის ერთ-ერთ ნომერში და მონაწილეობა მიიღო რამდენიმე რეალით შოუში, მათ შორის Celebrity Fit Club, I'm a Celebrity...Get Me Out of Here! და Hulk Hogan's Celebrity Championship Wrestling. მან ასევე ითამაშა რამდენიმე ფილმში, მათ შორის Necrosis (2009), Mega Piranha (2010) და Mega Python vs. Gatoroid (2011).